'n Rolprent of film is ’n verhaal wat uitgebeeld word deur ’n reeks vinnig opeenvolgende, stilstaande beelde. Die spoed waarteen die beelde geprojekteer word, laat dit lyk of dit ’n vloeiende, aaneenlopende beweging vorm, gedeeltelik vanweë die nawerking van elke beeld op die netvlies van die kyker se oog. Rolprente is kulturele kunsvoorwerpe wat deur spesifieke kulture geskep word en daardie kulture weerspieël en ook beïnvloed. Dit word as ’n belangrike kunsvorm beskou, en ook ’n bron van vermaak en metode van opvoeding. Die visuele elemente bied ’n universele manier van kommunikasie. Sommige rolprente is wêreldwyd gewild danksy die gebruik van byskrifte wat die dialoog vertaal, of deur die dialoog geheel en al oor te klank. Daar word ook na rolprente as "flieks" verwys, afkomstig van die Engelse flick of the flickers, wat na die flikkerende ligte tydens destydse rolprentvertonings verwys, of "films", wat verwys na die feit dat dit voorheen altyd deur middel van fotografiese film vervaardig is (tans is die hele proses meestal digitaal).